Page:Stevenson - The Merry Men (1905).djvu/146

134 hell that day. But the minister was neither to haud nor to bind; he preached about naething but the folk's cruelty that had gi'en her a stroke of the palsy; he skelpt the bairns that meddled her; and he had her up to the manse that same nicht, and dwalled there a' his lane wi' her under the Hangin' Shaw.

Weel, time gaed by: and the idler sort commenced to think mair lichtly o' that black business. The minister was weel thocht o'; he was aye late at the writing, folk wad see his can'le doon by the Dule water after twal' at e'en; and he seemed pleased wi' himsel' and upsitten as at first, though a' body could see that he was dwining. As for Janet she cam' an' she gaed; if she didnae speak muckle afore, it was reason she should speak less then; she meddled naebody; but she was an eldritch thing to see, an' nane wad hae mistrysted wi' her for Ba'weary glebe.

About the end o' July there cam' a spell o' weather, the like o't never was in that country side; it was lown an' het an' heartless; the herds couldnae win up the Black Hill, the bairns were ower weariet to play; an' yet it was gousty too, wi' claps o' het wund that rumm'led in the glens, and bits o' shouers that slockened naething. We aye thocht it but to thun'er on the morn; but the morn cam', an' the morn's morning, and it was aye the same uncanny weather, sair on folks and bestial. Of a' that were the waur, nane suffered like Mr. Soulis; he could neither sleep nor eat, he tauld his elders; an' when he wasnae writin' at his weary book, he wad be stravaguin' ower a' the countryside like a man possessed, when a' body else was blythe to keep caller ben the house.